Som dere kanskje vet har vi jobbet en stund med en innloggingstjeneste på NRK TV, og denne uken åpnet vi offisielt for dette i vår nettspiller.

Stadig flere innholds-leverandører tilbyr nå tjenester som “kjenner deg” og gir deg en personalisert opplevelse på tvers av dingsene du bruker. Våre brukerundersøkelser forteller oss at dette også forventes av NRK. Dersom du velger å logge inn tilbyr vi nå en mer personlig tjeneste, med innhold og funksjoner bedre tilpasset deg.

I forrige artikkel om innlogging kan du lese mer om bakgrunnen for dette, men her er en kort oppsummering:

Antallet nettbrett og smarttelefoner man kan se tv-innhold på øker stadig, og de fleste husstander har nå minst to plattformer i hjemmet. Oppunder 40% har tre. Vi ser videoinnhold flere steder enn før, og vi bytter plattformer oftere enn før. Da bør innholdet være synkronisert mellom de ulike plattformene. Fra artikkelen Vil du betateste ny NRK TV?

Dette er nytt

Nå får du muligheten til å stjernemerke alt du liker å se på, så vil vi fortelle deg hver gang det kommer en ny episode blant dine favoritter.

Slutter du midt i ett TV-program vil vi huske det for deg, slik at du senere kan fortsette der du sluttet.

For å få til dette på tvers av de dingsene du benytter trenger vi at du logger inn. Det er selvsagt frivillig å lage en slik brukerkonto, du kan benytte alt innholdet vårt uten å være innlogget.

Våre planer framover

Vi utvikler kontinuerlig tjenesten, og vil utvide funksjonaliteten fortløpende.

Snart vil du få muligheten til å logge deg på med din Facebook eller Google konto, slik at du slipper å lage ett eget passord for din NRK-konto.

Vi jobber også med innlogging for våre apper på mobil og nettbrett, slik at ditt innhold blir synkronisert på tvers av disse.

Etterhvert vil funksjonaliteten også komme på TV-plattformene som smart-TV, Apple-TV, Playstation osv.

På lengre sikt vil NRK kontoen din også kunne benyttes til å logge inn på flere av NRKs tjenester.

Tilbakemeldinger

Dersom du har tilbakemeldinger, tanker og ideer om hvordan vi kan forbedre den nye innloggingstjenesten vil vi gjerne høre fra deg på vårt dedikerte brukerforum.

Har du andre spørsmål rundt tjenesten er du velkommen til å skrive dem i kommentarfeltet til denne saken.

Deltok du i betatesten?

Dersom du var med å beta-teste innlogging for en stund siden kan du nå benytte samme epost og passord som den gang. Det eneste verdt å merke seg er at brukerdata fra testperioden ikke følger med.

Ting du kanskje lurer på

Hvilke brukerdata samles inn?

I tillegg til den personlige informasjonen (navn, epost, postnummer) som en bruker legger inn ved registrering, samler vi inn hvilke TV-programmer hver bruker ser på.

I første omgang benyttes dette til å tilby ”fortsett der du slapp” muligheter. Slik kan du se litt via mobil og fortsette på nettbrettet.

På sikt vil brukerdataene om hva du ser også benyttes til å anbefale andre TV-programmer.

Deler NRK brukerdata med andre?

NRK deler ikke brukerdata med eksterne selskaper. Brukerdata benyttes kun internt i NRK for å lage bedre tjenester.

Benytter NRK også brukerdata fra andre (tredje-part) for å få enda mer informasjon om brukere?

Nei, våre tjenester baseres kun på hva du gjør på NRK sine tjenester.

Krever det at jeg har betalt lisens for å benytte NRKs innloggingstjeneste?

Nei, kravet om å betale lisens er i dag koblet til kjøp av en TV-mottaker. Det er ikke ett krav for å benytte NRKs nett-tjenester.

Kobles NRKs login tjeneste med lisensdatabasen?

Nei, dette er to separate databaser som ikke er koblet sammen.

Hva med alderskontroll?

Aldersgrensen for å lage brukerprofil hos NRK er 12 år. Foreldre som ønsker å beskytte sine barn fra uegnet TV-innhold bør benytte foreldrekontroll-funksjonen i NRK TV tjenesten.

Ta i bruk

Dersom du ønsker å ta i bruk vår nye innloggingstjenesten kan du gå til tv.nrk.no for å komme i gang. Du kan registrere deg og logge deg inn ved å klikke på ‘Logg inn’ øverst i høyre hjørne.

For hjelp til å komme i gang med tjenesten kan du gå til våre hjelpesider.